పండుగ ఆశ్చర్యమేమీ లేదు
- కీలక వడ్డీ రేట్లు యథాతథం
- వృద్ధి రేటు అంచనాలకు కోత
- ఆర్‌బీఐ ద్రవ్య సమీక్ష నిర్ణయాలు
- ద్రవ్యోల్బణం పెరుగొచ్చు
ముంబయి : పండుగ సీజన్‌ వేళ రిజర్వు బ్యాంకు వడ్డీ రేట్లను తగ్గించి ఆశ్చర్యానికి గురి చేస్తుందని భావించిన వారికి నిరాశే మిగిలింది. దేశ ఆర్ధిక వ్యవస్థ స్తబ్దతలో కొనసాగుతున్న ప్రస్తుత తరుణంలో ఆర్‌బీఐ వడ్డీ రేట్లను తగ్గించాల్సిన అవసరం ఉందని పారిశ్రామిక వర్గాలు, రుణ గ్రహీతలు కోరుకున్నారు. కాని ఆశ్యర్యకరంగా ఆర్‌బీఐ వడ్డీ రేట్లను యథాతథంగా కొనసాగించాలని నిర్ణయించింది. మరోవైపు ఈ దఫా వడ్డీ రేట్లు తగ్గకపోవచ్చన్న మెజార్టీ విశ్లేషకుల అంచనాలకు అనుగుణంగానే ఆర్‌బీఐ నిర్ణయం జరగడం విశేషం. రిజర్వు బ్యాంకు ఆఫ్‌ ఇండియా (ఆర్‌బీఐ) గవర్నర్‌ ఉర్జిత్‌ పటేల్‌ అధ్యక్షతన నాలుగో సారి జరిగిన ఆర్‌బీఐ ద్వైమాసిక ద్రవ్య పరపతి విధాన కమిటీ (ఎంపీసీ)లో వడ్డీ రేట్లలో ఎలాంటి మార్పులు చేయలేదు. బుధవారం ముంబయిలో రెండు రోజుల పాటు నిర్వహించిన ఈ సమీక్షలో రేపో రేటును 6 శాతంగానే కొనసాగించాలని నిర్ణయించారు. అదే విధంగా నగదు నిల్వల నిష్పత్తి (సీఆర్‌ఆర్‌)ని యథాతథంగా 4శాతంగా ఉంచింది. మధ్యస్థ కాలానికి గాను ద్రవ్యోల్బణం రేటును 4శాతానికి పరిమితం చేయాలని నిర్ధేశించుకుంది. కేవలం స్టాట్యుటరీ లిక్విడిటీ రేషియో(ఎస్‌ఎల్‌ఆర్‌)ను మాత్రమే 50 బేసిస్‌ పాయింట్లు మేర కోత పెట్టి 19.5 శాతంగా నిర్ణయించింది. రేట్లను తగ్గిస్తే ద్రవ్యోల్బణం మరింత పెరగవచ్చన్న ఆందోళనలూ నెలకొనడంతో ఆర్‌బీఐ, మెజార్టీ విశ్లేషకుల అంచనాల మేరకే పరపతి విధాన సమీక్షను ప్రకటించింది. మందగమనంలో ఉన్న వద్ధికి ఊతం ఇవ్వడానికి రెపో రేటుకు కోత పెట్టాలని పారిశ్రామిక వర్గాలు చాలా రోజుల నుంచి డిమాండ్‌ చేస్తున్నాయి. మరోవైపు ప్రస్తుత క్లిష్ట పరిస్థితుల్లో ఆర్‌బీఐ సానుకూల నిర్ణయం తీసుకుంటుందని భావించిన ప్రభుత్వ వర్గాల ఆశలు అడియాసలు అయ్యాయి. ఆర్‌బీఐ సమీక్ష నిర్ణయాలను గవర్నర్‌ ఉర్జిత్‌ పటేల్‌ మీడియాకు వెల్లడించారు.
ద్రవ్యోల్బణం..
గతంలో నిర్వహించిన ఎంపీసీ సమావేశానికి ఇప్పటికే ద్రవ్యోల్బణంలో 2 శాతం పాయింట్ల పెరుగుదల చోటు చేసుకుందని ఆర్‌బీఐ గుర్తించింది. భౌగోలిక పరిస్థితుల్లో అనిశ్చితికి తోడు విత్త మార్కెట్లలో ఒడిదుడుకులు ఇందుకు కారణంగా ఆర్‌బీఐ తన రిపోర్టులో పేర్కొంది. అమెరికా ఫెడరల్‌ రిజర్వు బ్యాంకు వడ్డీ రేట్ల పెంపు నిర్ణయం కూడా ధరలపై ప్రభావం చూపింది. కాగా దీర్ఘకాలంలో దేశంలో అహారోత్పత్తుల ధరలు స్థిరంగా ఉండొచ్చని అంచనా వేసింది. 2017-18 ద్వితీయార్థంలో భారత రిటైల్‌ ద్రవ్యోల్బణం సూచీ 4.2 -4.6 శాతానికి పెరుగొచ్చని ఆర్‌బీఐ అంచనా వేసింది. ఆగస్టులో ద్రవ్యోల్బణం 3 శాతంగా నమోదు అయ్యింది.
వృద్ధి రేటుకు కోత..
ప్రస్తుత ఆర్ధిక సంవత్సరంలో భారత వృద్ధి రేటు 6.7 శాతానికి పరిమితం కావొచ్చని ఆర్‌బీఐ తాజా సమీక్షలో అంచనా వేసింది. ఇదే కాలంలో వృద్ధి రేటు 7.3 శాతంగా ఉండొచ్చని 2017 ఆగస్టులో వేసిన అంచనాలకు భారీగా కోత పెట్టినట్టయ్యింది. జూన్‌తో ముగిసిన తొలి త్రైమాసికంలోనే దేశ వృద్ధి రేటు ఏకంగా 5.7 శాతానికి పడిపోవడంతో ఆర్‌బీఐ తన వృద్ధి రేటు అంచనాలను సమీక్షించుకుంది. తొలి త్రైమాసికంలో తయారీ రంగం కేవలం 1.2 శాతం వృద్ధికి దిగజారి 20 త్రైమాసికాల కనిష్టానికి పడిపోయింది. మరోవైపు జీఎస్టీ వల్ల స్వల్ప కాలంలో తయారీ రంగం ఉత్పత్తిపై తీవ్ర అనిశ్చితి నెలకొంది.ఇదే సమయంలో వినియోగదారుల విశ్వాస సూచీ దెబ్బతినింది.
వృద్ధికి చర్యలు..
వృద్ధి రేటు పెరగడానికి ఆర్‌బీఐ పలు సూచనలు, చర్యలు అవసరమని పేర్కొంది. మౌలిక వసతుల కల్పనలో జాప్యాన్ని తగ్గించాలి. పబ్లిక్‌ సెక్టార్‌లోని పెట్టుబడి ప్రాజెక్టులను తిరిగి ప్రారంభించాలి. జీఎస్టీని మరింత సులభతరం చేయడంతో పాటు సులభ వ్యాపార విధానాలు అవలంభించాలి. చౌక గృహాల కల్పన కార్యక్రమాన్ని వేగవంతం చేయడానికి సింగిల్‌ విండో సిస్టమ్‌ను అనుసరించాలి. నిర్ణీత సమయంలో అనుమతులివ్వాలి.
రుణాల్లో వృద్ధి..
రుణాల మంజూరులో పెరుగుదల అవసరమని ఎంపీసీ అభిప్రాయపడింది. ఉత్పత్తి రంగాలకు బ్యాంకుల రుణాలు పెరగాల్సిన అవసరం ఉంది. రాష్ట్రాల్లో అమలు చేస్తున్న, అధికంగా ఉన్న స్టాంప్‌ డ్యూటీలు తగ్గాల్సిన అవసరం ఉంది. చౌక గృహాల కల్పన వేగవంతం చేయడంతో పాటు హేతుబద్దీకరణ జరగాలి. సులభ వ్యాపారానికి వీలుగా జీఎస్టీ మరింత సులభతరం కావాలి.
అంతర్జాతీయం..
గత ఆగస్టు సమీక్ష తర్వాత కాలంలో ప్రపంచ ఆర్ధిక వ్యవస్థ కొంత పటిష్టంగా మారింది. ద్వితీయ త్రైమాసికంలో అమెరికా జీడీపీ గత రెండేండ్లలో ఎప్పుడూ లేని విధంగా పెరిగింది. వినియోగదారుల వ్యయం, వ్యాపారాల్లో పెట్టుబడులే ఇందుకు కారణమని ఆర్‌బీఐ పేర్కొంది.
తయారీపై జీఎస్టీ దెబ్బ
కేంద్ర ప్రభుత్వం ఎంతో ప్రతిష్టాత్మకంగా అమల్లోకి తెచ్చిన వస్తు సేవల పన్ను (జీఎస్టీ) తయారీ రంగంపై ప్రభావం చూపిందని స్వయంగా రిజర్వు బ్యాంకు ఆఫ్‌ ఇండియా (ఆర్‌బీఐ) తన నివేదికలో స్పష్టం చేసింది. పెట్టుబ డులు ఆలస్యం కావడానికి కూడా కారణమైందని పేర్కొంది. జీఎస్టీని సరళతరం చేయాల్సిన అవసరం ఉందని ఆర్‌బీఐ రెండు రోజుల పాటు నిర్వహించిన ద్వైమాసిక ద్రవ్య పరపతి విధాన సమీక్షలో అభిప్రాయపడింది. మరోవైపు వృద్ధి రేటు అంచనాలకు కోత పెట్టింది. 2017-18లో భారత వృద్ధి రేటు 6.7 శాతానికే పరిమితం కావచ్చని అంచనా వేసింది. గతంలో ఈ అంచనా వృద్ధి రేటు 7.3 శాతంగా ఉంది. 2017-18 జూన్‌తో ముగిసిన తొలి త్రైమాసికంలో వృద్ధి రేటు 5.7 శాతానికి పడిపోయి మూడేండ్ల కనిష్ట స్థాయి వద్ద నమోదైన విషయం తెలిసిందే.
5-1 ఓట్లు..
వడ్డీ రేట్ల మార్పులపై ఎంపీసీలోని ఆరుగురు సభ్యుల్లో 5 మంది సభ్యులు కూడా యథాతథ స్థితికి అంగీకారం తెలిపారు. ఇందులో డాక్టర్‌ చేతన్‌ ఘటె, డాక్టర్‌ పమి దువా, డాక్టర్‌ విరాల్‌ వి ఆచార్యా, డిర్‌ మైకల్‌ పత్ర, డాక్టర్‌ ఉర్జిత్‌ పటేల్‌్‌ ఉన్నారు. కాగా రవీంద్ర హెచ్‌ దోలకియా మాత్రమే వడ్డీ రేట్లలో పావు శాతం తగ్గించాలని కోరారు. ఈ సమీక్ష వివరాలను అక్టోబర్‌ 18న ఆర్‌బీఐ వెల్లడించనుంది.
మీ స్నేహితులకు రికమెండ్ చెయ్యండి